Notum sit presentibus et futuris quod mercatum illud annuale in nativitate sancti Johannis Baptistę, laude et assensu domni Jarentonis abbatis Divionensis et monachorum Divionensium primitus est institutum; et quia terra illa, in qua mercatum illud teneri institutum est, juris est sancti BENIGNI, et dies, in quibus mercatum deducendum erat, nichilominus ad jus ipsius sancti pertinebant, concessit HUGO*, dux Burgundię, qui mercatum illud instituerat, ut de omnibus redditibus, qui ex mercato illo in posterum provenirent, medietas esset sancti Benigni et monachorum sibi servientium, excepta justicia quam sub sua misericordia retinuit. Instituit etiam idem dux ne qualibet occasione mercatum illud a loco, in quo primo statutum erat, sine laude et assensu monachorum removeretur. Hoc autem factum est laude et testimonio nobilium virorum, domni scilicet Roberti, episcopi Lingonensis, qui omnes sub anathematis vinculo posuit qui de his aliquam torturam sancto Benigno inferrent; Walonis* canonici; Arnulfi* canonici; Tecelini* Sauri; Milonis* de Frolleys; Widrici* militis; Waleranni*; Hugonis* prepositi; Evrardi*, filii Widonis mariscalci; Duranni* majoris; Vuidonis, filii Alcherii. Et ut hoc in posterum firmum et stabile foret, precepit dux cartam inde fieri et sigillo suo signari.